《没蕃士》
宋代·刘敞

丁年仕辕门，欲食万里肉。敌兵方强梁，边境日局缩。

是时十月交，转战大河曲。落日天地昏，风尘蔽川陆。

我师自凭陵，虏骑出深谷。路穷矢交坠，壮士同僇辱。

投身致网罟，南向长恸哭。忠义安可论，功名亦已覆。

悠悠捐岁序，忽忽抱心曲。每生悔为祸，致死倘还福。

夜渡黄河冰，独依荒榛宿。狐狸鸣我旁，虎豹相驰逐。

脱身仅毫毛，夜动昼必伏。肌肤存空骨，性命半鬼箓。

十月到亭堠，门人识风俗。回头复长望，慷慨泪盈目。

忆昔万人出，今还一身复。可怜同时辈，视我犹鸿鹄。

永弃绝域中，几时脱臣仆。叩门谒主帅，长跪向人哭。

可汗甚桀黠，其下亦辑睦。弩力思长策，勿轻用人属。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。